Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01. – vjerodostojno tumačenje, 129/05, 109/07, 125/08, 36/09, 150/11, 144/12, 19/13. - pročišćeni tekst, 137/15. – ispravak i 123/17) i članka 32. Statuta Općine Kalnik („Službeni glasnik Koprivničko-križevačke županije“ broj 5/13. i 4/18), Općinsko vijeće Općine Kalnik na 16. sjednici održanoj 29. rujna 2019. donijelo je

**ODLUKU**

**o donošenju Strateškog razvojnog programa Općine Kalnik**

**za razdoblje od 2018. do 2027. godine**

**Članak 1.**

Odlukom o donošenju Strateškog razvojnog programa Općine Kalnik za razdoblje od 2018. do 2027. godine (u daljnjem tekstu: Odluka) donosi se Strateški razvojni program Općine Kalnik za razdoblje od 2018. do 2027. godine (u daljnjem tekstu: Strategija), koji je izradila tvrtka T&MC servisi d.o.o., Zelinska 4, 10000 Zagreb.

**Članak 2.**

Strategija iz članka 1. ove Odluke njezin je sastavni dio i nalazi se u prilogu.

**Članak 3.**

Ova Odluka stupa na snagu prvoga dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE KALNIK**

KLASA: 302-01/18-01/02

URBROJ: 2137/23-19-23

Kalnik, 29. rujna 2019.

**PREDSJEDNIK:**

**Igor Tomić,** univ.bacc.ing.mech.

**OBRAZLOŽENJE**

uz Odluku o donošenju Strateškog razvojnog programa Općine Kalnik

za razdoblje od 2018. do 2027. godine

Izrada Strateškog razvojnog programa Općine Kalnik za razdoblje od 2018. do 2027. godine (u nastavku: Strateški razvojni program) započela je Odlukom Općinskog vijeća Općine Kalnik o pristupanju izradi Strateškog razvojnog programa, KLASA: 302-01/17-01/04, URBROJ: 2137/23-17-1 od 8. travnja 2017. godine.

Projekt je financiran iz Europskog poljoprivrednog fonda za ruralni razvoj prema Programu ruralnog razvoja za razdoblje 2014.-2020., Mjera 07, Podmjere 7.1., Operacije 7.1.1.

Ukupna vrijednost projekta iznosi 58.750,00 kuna.

Po provedenom postupku nabave, tvrtka T&MC servisi d.o.o. sa sjedištem u Zagrebu, ugovoreni je izrađivač Strateškog razvojnog programa.

Razlozi izrade i donošenja Strateškog razvojnog programa su slijedeći:

* Strateški razvojni program temelji se na Programu ruralnog razvoja Republike Hrvatske za razdoblje 2014. – 2020. godine, za provedbu tipa Operacije 7.1.1. “Sastavljanje i ažuriranje planova za razvoj jedinica lokalne samouprave“.
* Strateški razvojni program je osnovni strateški dokument u kojem se na temelju analize sadašnjeg stanja, razvojnih potreba, razvojnih potencijala i dugoročnih razvojnih prilika utvrđuju ciljevi razvoja i prioriteti intervencije te definiraju dugoročni razvojni projekti.
* Strateški razvojni program je osnovni dokument na temelju kojeg općina pokreće pripremu razvojnih projekata i kandidira svoje projekte za sufinanciranje iz strukturnih i kohezijskih fondova EU.

Strateški razvojni program izrađen je kao temeljni razvojni dokument Općine Kalnik.

Kako bi se osigurala odgovarajuća uključenost dionika, otvoreno je i javno savjetovanje sa zainteresiranom javnošću o nacrtu Strateškog razvojnog programa, u razdoblju od 19. srpnja do 19. kolovoza 2019. godine. Tijekom javne rasprave nije zaprimljeno ni jedno očitovanje na nacrt akta.

Općina Kalnik je na temelju prethodnog mišljenja Koprivničko-križevačke županije, Upravnog odjela za prostorno uređenje, gradnju, zaštitu okoliša i zaštitu prirode, KLASA: 351-03/19-01/45, URBROJ: 2137/1-05/05-19-2 od 17. lipnja 2019. za Strateški razvojni program započela 25. lipnja 2019. postupak Ocjene o potrebi strateške procjene utjecaja na okoliš.

U postupku ocjene o potrebi strateške procjene utjecaja na okoliš utvrđeno je da Strateški razvojni program neće imati vjerojatno značajan utjecaj na okoliš, na osnovi čega se utvrđuje da nije potrebno provesti stratešku procjenu utjecaja na okoliš.

Po dobivenom konačnom mišljenju Koprivničko-križevačke županije, Upravnog odjela za prostorno uređenje, graditeljstvo, zaštitu okoliša i zaštitu prirode, KLASA: 351-03/19-01/45, URBROJ: 2137/1-05/05-19-16, općinski načelnik donio je 16. rujna 2019. Odluku kojom se utvrđuje da nije potrebno provesti postupak strateške procjene utjecaja na okoliš za Strateški razvojni program.

Nakon gore provedenih postupaka, izrađeni dokument usvaja predstavničko tijelo JLS.